khistorydata/jeongjo-sjw-relations huggingface dataset:
정조 16년 · 목
有司堂上徐有隣鄭昌順李秉模趙鼎鎭等啓言卽見忠淸兵使崔景岳所報則以爲本營城址一千五百步內已築爲四百二十八步未築爲一千七十二步以定限言之尙餘八年而浮石之路漸遠運致之費有倍於前劃下耗租一千石太半不定此旣陰雨之備而畢築後乃已者則屢年經營誠極可悶通計前頭劃下耗租則乃爲八千石而明年所用辛亥條旣已區處則自壬子至戊午七年條七千石竝爲先下後年年加分取耗以克其數而將此預下之數比諸所入物力則其所不足亦爲相稱矣空名帖限千張亦爲劃下與耗租之預下者明年內一竝完築而如有預下難便之端則空名帖稱此預下之數磨鍊上下而此又難便則空名帖一百五十張每年劃下以爲添捕繼築之地云矣耗條之每年劃送自有料量則七千石先下之請萬萬未安至於空名帖除非大賑毋得輒許載在通編該營所報兩件事合宜在於勿施之中而大臣適未入侍請問于大臣更爲稟處敎以置之
정조 16년 · 강
命三南及關東黃腸斫伐時民弊釐革之方依道啓施行罷尼城栗木卜定之規
정조 16년 · 강
命江華留守柳戇疏陳諸條問于大臣稟處
정조 16년 · 목
有司堂上徐有隣鄭昌順李秉模趙鼎鎭等啓言江華留守柳戇上疏批旨有令廟堂稟處之命矣取見其疏本則其一本府軍伍不塡徒擁虛簿鎭船莫不漏傷軍器一無所恃池沿多堙樹木童濯上項諸弊善後之策猶可委之守臣而其中尤可悶者軍餉之減縮餉米本爲十七萬石間回各處請得及貸移所餘纔爲三萬石零雖難一時準捧每年限十分之一二次第取償其分糶也定式以二萬石則留庫將爲七八萬石竝各營各宮之還穀在本府者一體嚴半留之法事也其一本府停操爲二十年而幅圓近或爲十里二十里遠不及五十里一日聚軍翌日晝夜操三日犒饋放送則豐年農歇之時不甚爲弊至於四營則各令取鍊於邑底守臣抽栍每年一府四年輪回則似有警飭之效事也其一草芝及長峯牧場多有冒耕隱結而草芝實加耕二十七結零長峯實加耕十三結零兩牧場都合米爲五百八十三石零而本府軍餉不足若以此永付兩倉年年收租逐歲加耗則添補餉穀非細助事也各處貸去取償事京外營邑及衙門事力贏屈不齊每年責償以十分一二恐是行不得之政半分半留申飭事毋論取償前後係是糴糶常規而軍餉事體尤爲嚴重依所請施行習操一款視年豐歉可以稟旨擧行長峯草芝冒耕隱結許屬本府事太㒒事情不可不念則有難輕議而大臣適未入侍請問于大臣更爲稟處敎以問于大臣可以聽施者草記可以置之者置之
정조 16년 · 강
命鎭海等七邑統營穀句管監色以營校仍蕉施行
정조 16년 · 목
有司堂上徐有隣鄭昌順李秉模趙鼎鎭等啓言前因前正言李羽晉上疏統營貿米之有弊無弊營校倉監之存罷便否關問道帥臣後稟處之意覆啓分付矣見其所報前統制使柳鎭恒以爲鎭海等七邑分置餉穀糴糶句檢之方如非本營監色則餉儲虛逋勢所必至且倉監旣不常留於該倉初無一毫斂民之事亦無本官支供之例則似無貽弊於各邑云慶尙前監司金尙集以爲統營貿穀一從市直旣無勒授勒捧之事在民別無爲弊而至於營監色事固城等六邑有革罷爲便之論河東一邑有仍舊無妨之報便否之間事當從衆而曾於甲戌釐正使之別單請罷也廟堂旣已筵稟仍存則到今存罷有難自斷云矣統帥所報以仍舊爲便道臣所報雖以請罷者六邑請仍者一邑爲言而又引釐正使之請罷廟堂之筵稟仍存尾陳則仍舊貫擧行恐合事宜而大臣適未入侍請問于大臣稟處敎以依所報施行
정조 16년 · 강
命嶺營別餉米移屬統營之代依前監司洪檍所報問于大臣許施
정조 16년 · 목
有司堂上徐有隣鄭昌順李秉模趙鼎鎭等啓言別餉耗米一千餘石移屬統營之代無論錢穀從長拮據劃卽論報之意關問該道矣卽見慶尙前監司洪檍所報則以爲本營一自蕩債之後物力罄竭實無錢穀間着手處從他措劃其勢末由必以租太加分耗準折仰請者良由於此當初排朔磨鍊時米租太雖有不易之定數米一千石旣不得準折劃代又不得從長拮據則不計給代之苟且與否勢將於年例加分耗六千石之內塗抹排用之外無他善策云矣別餉耗米一千石旣已劃付統營則嶺營事勢不可不念依所報許施恐合事宜而係是穀簿去來請問于大臣更爲稟處敎以問于大臣許施
정조 16년 · 강
命全羅左右水虞候所掌戰舡還屬便否問于大臣及該閫以聞
정조 16년 · 목
有司堂上徐有隣鄭昌順李秉模趙鼎鎭等啓言卽見訓鍊僉正朴行胤所懷則其一以爲三南水虞候水使之中軍也爲任不輕故各具水軍戰船以爲緩急之用矣近因變通忠淸水虞候則作履歷之窠慶尙右水營移屬統營而至於全羅左右水營虞候則中間因變通所掌戰舡移屬上營無一隻舡所管豈不疏虞之甚者乎所謂虞候仍作宂官故每歸無勢庸殘之類全羅左右水虞候所掌戰舡依舊例還給供守邊防爲辭而批旨有令廟堂稟處之命矣兩水營虞候所掌舡隻移屬上營未知在於何年而還屬便否有難處議請問于大臣稟處敎以問于大臣如以還屬爲可則具由草記否則行會該閫使之査陳事實於狀間
정조 16년 · 강
命嶺底邑位太米價依道臣所請施行加徵之弊各別嚴飭
정조 16년 · 목
有司堂上徐有隣鄭昌順李秉模趙鼎鎭等啓言前因嶺南京試官徐榮輔別單嶺底邑位太米加徵民間之弊査實報來後稟處之意分付矣卽見慶尙監司鄭大容報辭則以爲今以各邑所報觀之位米數少別無爲弊位太數多難於馱運或付邸人防納或自該邑上京貿納而價直隨時不同雜費竝在其中磨鍊之際擧皆從優而榮川位米太外均廳稅及衙祿公須混同磨鍊結夫所收多至七八百邑民間繹騷勢所必至間慶每石三兩不能當貿納之價直追後加徵自是必有之弊醴泉龍宮兩邑以還穀推移出給亦係法外不可無變通之道外此諸邑以其邑規之已成雖以無弊爲說以若元數較若所捧俱未得稱停以今各邑所報較量京外市直則一石之價三兩似可不足四兩未免太過參互折衷不計豐歉以三兩五錢磨鍊竝令代錢上納則民夫之濫徵下屬之操弄自當頓袪爲辭矣道臣採探民情有所論報所當依所報許施而大臣適未入侍請問于大臣更爲稟處敎曰見繡啓與大臣諸臣已有酬酢嶺底邑位太米加徵民間之弊曾雖知之豈若是其太過乎問于道臣其說又如許云爲先依道伯報辭施行此後更有加徵之弊自不飭道伯難免其責況守令乎各別措辭嚴飭
정조 16년 · 강
命置湖南設漕舡之議
정조 16년 · 목
有司堂上徐有隣鄭昌順李秉模趙鼎鎭等啓言前以羅州南平綾州三邑民人等上言有下送本道論理狀聞之命矣卽見前全羅監司尹蓍東狀啓則以爲羅州齊民倉處在浦口海路便近今若作爲漕倉使儲羅州等三邑稅穀則旣無新建之勞又無遠輸之難此尤便好三邑稅大同元總合計爲二萬石內外漕舡容載依嶺南例定以一千石則當造二十隻舡而計其容入每隻本板價米三十石補工糧米四十八石曳下價木五同合二十隻新造所入米爲一千五百六十石木爲一百同又計稅大同每年舡價條則合爲四千四百石零內除年例雜費應下每年餘在爲一千七百石零退計五年則舡價之餘殆近八千五百石零間五年改槊價與小小別例上下之數就此而計除二十隻新造價米木足可還報而又退計十年則舡價所餘厥數當過萬石亦可隨時上納以補經用漕軍則沿邊捕戶中慣於海路者從願募入不患不多得在家糧騎舡糧料資布等上下者足爲資生之道雖身兼他役者任其應募則無軍伍失額之患二十船新造物力米木姑以常賑米及左水營休番木爲先許貸以船價米之所出限五年次次還報則非久可償以臨淄僉使永定差員使之領納又以地方官羅州牧使仍定倉官捧稅時差員與倉官眼同捧上仍以裝載領騎則漕運實效較然明甚第以船材言之二十隻船所入大中小松合爲二千二百餘株本道松山中可以斫取者只是防踏古突山八影山羅老島等四處而道內三倉漕船及戰兵船添木改造輒皆入斫於此故體大之松漸次稀疏今此數十隻漕船當年雖或造成不出十年恐不免苟艱之患自前朝家之軫念每在江民之失業江上廿餘船生涯之失業亦自不少而事係變通計在經遠目下從便之方向後無弊之道有不敢指一決定請令廟堂稟處矣湖南設漕船之議匪今斯今而以船材之難辦江民之失業因循未果今此道臣狀本亦無指一論啓之事問于大臣則置之爲宜云請依大臣議置之敎以置之
정조 16년 · 강
命置水原新邑築城及復戶屯田之議
정조 16년 · 목
有司堂上徐有隣鄭昌順李秉模趙鼎鎭等啓言司直姜游上疏批旨有令廟堂稟處之命矣取見其疏本則以爲水原新邑旣據大路要衝而但無城池新邑移設之時竝與城池而經紀宜矣且新邑旣是野中築城設塹實合置城之制而井泉不足又設內塹引泉爲壕大勝於南漢築塘儲水之利與禿山之城爲角猗之勢則雖當不虞之時可免兵火之患城之大小雖止於七八里而如不用役民三日之例竝雇價計之則其費計不下一里萬金若以石城之多費難之則土城亦自不妨又若難於一時訖功則依江都例排軍築之而先爲劃置城塹之基使人不得築室而今之築室半是儒生募入境內軍兵復戶五百結內折半除給軍兵以爲聊賴之地又使各軍門設置屯田於新邑近地使軍兵作農自軍門收稅則軍兵之無田土者必爭應募爲辭矣築城一款時屈擧贏復戶之分給軍兵近地之設置屯田等事亦非遽然議到之事而大臣適未入侍請問于大臣更爲稟處敎曰姑難遽議大臣意見亦必爲然矣今姑置之
정조 16년 · 목
有司堂上徐有隣鄭昌順李秉模趙鼎鎭等啓言頃以龍川民狀營題中設鎭當在朝家處分題給委折査問論勘事命下矣卽見平安監司洪良浩所報則以爲龍川民人狀辭專以搜討之爲民邑弊許耕之爲民國利至請狀聞設鎭而題辭則曰漁採之類今巳撤還搜討之擧姑爲停止設鎭二字當待朝家處分不可輕議云云蓋設鎭一事何等體重而幺麽邊民乃敢呈訴至請狀聞萬萬猥越事當嚴斥重治而無識遐氓不足深責只以慰撫之意循例題送遣辭之間未能審愼爲辭矣道臣之過信民言率爾題給至以當待朝家處分爲言者揆以事體誠極未安當該道臣推考首倡上言之民自本道各別嚴繩之意請分付從之敎曰稍久之事事實亦異於所知其爲不審不可無飭從重推考
정조 16년 · 강
命黃海兵營馬兵都試賞格犒饋充代之策問于大臣稟處
정조 16년 · 목
有司堂上徐有隣鄭昌順李秉模趙鼎鎭等啓言卽見黃海兵使吳載徽所報則以爲本營馬兵都試賞格犒饋之資專責於馬點所捧罰木矣頃因司關革罷而賞格犒饋充代之策第有一條己卯年間請得巡營餉穀一萬石取耗癸未還報元穀己丑以各班支放之不足就此耗條中折半二百石請得補用此穀年年滋多恰滿一萬八千五百石限五百石依己丑年例許令取用則充代之策莫過於此爲辭矣本營事勢不可不念而係是穀簿去來請議于大臣稟處敎曰問于大臣如以爲可卽爲行會否則論理草記
정조 16년 · 강
命嶺邑貿蔘便否問于大臣稟處
정조 16년 · 목
有司堂上徐有隣鄭昌順李秉模趙鼎鎭等啓言前府尹林濟遠所啓以爲嶺邑封進人蔘土採絕罕蔘路漸貴所進貢者多是家蔘而近年則每每見退於內局自巡營徵出本價於各邑使審藥輩貿諸京局以納每兩四百兩之本價不爲不多中間所費幾與本價相當長鬐等殘小邑或不無加徵民間之事而本價過厚貿納爲利故營納則勿論好否全數見退京貿則不計優劣無弊進獻莫重御供爲醫官輩年利之資若不變通則本價倍徵恐不止於長鬐等邑無論醫官與凡民必以富實可堪者定出貢人以爲廣貿之地自內局區別山家各別擇捧爲辭而批旨有令廟堂問于爾及曾經道伯從長稟處之命矣旣關御供且係更張今姑置之似合事宜而大臣適未入侍請問于大臣稟處敎曰問于大臣可合釐改則卽與該倅及曾經道伯人相議草記稟處如以爲難則姑置之更察物情從後稟處
정조 16년 · 목
有司堂上徐有隣鄭昌順李秉模趙鼎鎭等啓言卽見前副修撰金熙采所啓則以爲江陵府校享釋菜所用魚鱐乾大口二百十二尾內殿內所用合爲一百尾東西廡一百十二位各用一尾魚鹽生大口四十尾無論殿廡各用一器今此釐正裁減只存春秋享時乾大口十五尾生大口三尾分用五聖位東西從享以下則將至素祭之境自今秋始用肉脯之意發關知委繼以書啓仰聞而終非一時奉命之臣所敢擅斷者請令廟堂稟旨定式爲辭矣此是營邑之可以往復擧行者則繡衣之如是論列極涉未安所當置而勿論而大臣適未入侍請問于大臣稟處敎曰定式未幾筵奏屑越至於素祭之說不經莫甚推考擧條勿施以此分付該道
정조 16년 · 강
命遣備郞問于大臣昌原量田行査以諳鍊經界可合使命者薦似不然則以懲武斷息小民之方指一稟處
정조 16년 · 목
有司堂上鄭昌順啓言向來昌原前府使梁塤以量田之比前加結多致民怨至有邑倅則竄配量政則仍舊之敎矣邑倅旣以此被罪民怨果如彼登聞則臣不敢以遠外之聞仰陳迷淺之見而大抵量田之政所謂民怨皆出於豪右兼竝之類傳播遠近分訴京鄕必欲沮毀而殘民則有冤有惠無路及聞於朝家矣昌原量田之善否臣固未詳而其加結之虛實民情之利害姑無現發之事只以豪右輩沮毀構誣先罪邑倅則此後守令誰肯任怨而爲改量之政乎今聞量田諸邑必以減結爲事蓋減結則豪右之頌聲可以沽譽公結之欠縮無關自已故也如此則不如初不量田之爲愈今以改量之政徒副奸民之計者有關國體亦貽後弊臣意則改量之際雖有毀譽姑不處分另加詳査果有不法之事從重嚴繩而雖以昌原量役言之亦不可仍舊施行毋論加減別遣更査似合綜核之道矣敎曰大抵量田之政要以便民爲主六里靑山之依舊徵稅者當査頉全坪沃野之因循倖漏者當加執使察姧與益下兩行不悖而守宰之沽譽者衒能者各隨用意之跡現發則罪之而已昌原前倅梁塤事之處分亦然人頗可意言或不訥加之以病臥於東軒之中勒定其四境之總渠無神謀之異於人則不委於私人必付之奸鄕此所以不能嚴斥於道啓而從以罪塤也今聞卿言以謗言謂由於武斷之輩則朝家於此亦何以知其必不然乎道伯則自其口啓聞今不可付其人行査至於差遣使命一款須有諳鍊經界者可免僨事大臣適未登筵以此擧條論理回啓竝與可送之人而薦似如以爲不必送則武斷之何以懲戢小民之何以息肩亦須指一稟處事令備郞傳之
정조 16년 · 강
命各道年分事目以道臣擧行
정조 16년 · 목
戶曹判書趙鼎鎭啓言今秋年分事目當爲磨鍊而敬差官不爲差送令道臣擧行已成近例今年亦依此爲之乎從之
정조 16년 · 강
命秋曹京兆公用不足之數今年以關西加分耗條取用
정조 16년 · 목
均役廳堂上金尙集啓言刑漢兩司一年公用以關西小米耗條三千九百八十石零作錢上送自本廳上下未嘗有加減而忽自己酉以後謂有停退減數上送今若依該道上來之數而移送則兩司應下無以分排自今以後雖値年凶停減之時至於刑漢兩司所送耗條則無或減數他還中推移準納之意請分付敎曰今年則以道內加分耗條準數取用
정조 16년 · 강
命居中居下蕩滌時見漏人前府使李膺運前郡守金㝡煥改付標以入
정조 16년 · 목
吏曹判書金思穆啓言今番居中居下蕩滌時前肅川府使李膺運前郭山郡守金㝡煥以昨年春夏等居下當入其中而今獨見漏臣之不察之失不勝惶恐請膺運㝡煥原傳旨改付標以入從之
정조 16년 · 목
承旨李祖承啓言事變假注書韓耆裕傳命之際多有做錯請推考從之
정조 16년 · 목
以李喆模爲大司諫宋翼孝爲執義翼孝韓光植朴瑞源竝陞品也李鎭宅爲掌令李基恒朴載淳爲持平崔獻重爲獻納張至顯爲正言徐有防爲右參贊李東郁爲左尹尹東晚爲成川府使曹允大爲吏曹參議張錫胤爲高山察訪
정조 16년 · 강
命居山察訪李基成今日內下送
정조 16년 · 목
吏曹啓言居山察訪李基成日前口傳擬入至蒙天點而追聞之則基成資乏踐歷跡又微瑣不合於弊郵蘇捄之任今姑改差敎曰筵中見其人意謂得人而將蘇弊大抵暸然如許則何官不可做今聞卿言草記中微瑣云云之事實亦非執以爲罪之端卿事過矣此草記勿施今日內下送
정조 16년 · 강
遣吏郞摘奸諸執事淸齊與否
정조 16년 · 목
宗廟秋享大祭在再明也
정조 16년 · 강
命禁推大司諫徐有成遞差承旨洪明浩李冕膺
정조 16년 · 목
有成陳疏喉院捧入敎曰當該臺臣禁推該房承旨右位承旨遞差
정조 16년 · 강
以朴祐源徐榮輔爲承旨前望也
정조 16년 · 강
命箭串拯活人命人申再蕃等加資
정조 16년 · 목
漢城府啓言卽接南部令韓翼商牒呈則今番潦水民家頹壓摘奸時到于箭串則三洞民人等訴內今番無前大水平地水深殆至丈餘百餘戶屢百人命將至渰死之境千萬意外本洞閑良李得成等八人持船救活僅僅得生事報來矣報辭雖如此旣係賞典之事則不可使之虛實相蒙多般廉探又招各洞頭頭人等詳査其救活實蹟則以爲今番大水避身無路命在呼吸之際李得成等八人各持船隻鱗次載運又給柴糧云得成等果能出力濟活又給米斗使之免飢誠爲可尙其在激勸之道合有褒賞之典而亦有多寡之別別單書入請令該曺考例稟處敎以令該曺今日內草記回啓○別單閑良申再蕃朴德世救活二十九戶延孝徵救活二十五戶良人金德咸救活二十二戶閑良李得成救活十七戶朴萬就救活十五戶良人全墨重救活六戶閑良姜孝才救活四戶○兵曺啓言取考別單則只言戶數不言人口未免疏忽而戶旣爲十五戶以上則人口之洽滿定式不問可知申再蕃朴德世延孝徵金德咸李得成朴萬就等似當依法典竝加資而係干恩典不敢擅便恭俟上裁金墨重姜孝才等或爲六戶或爲四戶而六戶四戶之人口安知不滿於十五口之數乎救活人論賞法意甚重不可以戶數之不滿十五置以不論致有向隅之歎請更令京兆査問人口後稟處敎曰竝加資戶數少者帖加成給該府草記不書日月不言人口疏忽莫甚當該堂上推考
정조 16년 · 강
罷江華留守柳戇職該府經歷李萬運龍津萬戶李春燮等先罷後拿
정조 16년 · 목
江華留守柳戇狀啓以爲本府屬龍津前洋保寧縣稅船一隻今月二十五日夜風浪仍爲沈沒之由已爲馳啓卽接本府經歷李萬運所報則翌日馳往龍津舡隻連三日拯出取考陳省穀數則保寧縣辛亥條廣興倉納米二百九十石十三斗零太八十石軍資監納太五十二石一斗九升零成均館納米五斗九升零太七斗零戶曺納淑安宮免稅米十四石四斗五升御營廳納軍保米四十三石九升合元上納米三百四十八石九斗八升零太一百三十二石九斗零雜費米一百四十七石十一斗九升零太二十九石十四斗六升零都合米太六百五十九石五升零所拯之米爲三百八十一石十三斗五升零太五十九石較諸上納數米則雖爲準充而雜費米中欠縮爲一百十四石八斗三升零太則毋論元上納與雜費條欠縮爲一百三石八斗六升零所拯米太則依例給劣分俵於民間云矣本月念間龍津前洋左右倉漕船及各邑稅船次茅來泊連因潦雨未及行船而及其二十五日風雨大作故恐有意外之患別定敎鍊官出送江頭與該鎭將檢船之節各別看察矣今此保寧縣稅船一隻爲風浪所驅人力莫禦沈覆之狀果爲目見而來告未拯米太至於二百十餘包者事極殊常臣多般廉探又使經歷各別査覈則本船爲諸大船所激打傾倒覆沒故多發民丁艱辛曳出於淺水之岸矣及曉退潮與潦漲一時交迫索絕漂倒於江心之中以致傾覆臭載之境三日搜拯多至穀數之欠縮蓋緣當夜水勢迅急米太包拆自多散失之弊不可以此未得準拯恐難全歸於船人故敗而國穀體重其在審覈之道不可尋常處之該縣監色及沙格等屢次盤詰一向發明請令各該衙門稟處敎曰臭載何其頻數乎廿五風浪非不知之若能愼風藏護豈如是屢煩酬應乎錦伯旣以此勘罪則況管下浦口乎該留守罷職經歷及護送差使員等先罷後拿事分付
정조 16년 · 강
命施嶺伯除出金海公鹽價添給鹽民柴價之請
정조 16년 · 목
備局啓言項因金海鹽民鹽弊上言査問本道後公鹽三千石中除減一千石百石以其本米添給柴價之意筵稟行會矣卽見慶尙監司鄭大容狀啓則以爲公鹽三千石分數排定於峽中諸邑以七兩元價計戶均分則民皆利其價廉爭先願受加劃之訴鎭日相續蓋其一包之價倍減於私賣故也以此觀之三千之數尙患不膽今若厥數反縮則島民雖有些少之益峽民艱食之歎必當有倍且諸般公用所需必多窒礙難便若於公鹽價中除出一千五百兩添給三千包柴價則鹽民旣減釜稅又得此每包五錢之添價則鹽弊可省而公鹽之數依舊峽民之沾漑如前不害爲兩便之政而至於龍塘鹽依前啓所論每石一兩自臣營從便添給請令廟堂稟處矣公鹽之使之折半減數蓋出於爲鹽民矯弊之意而今者道啓反以峽民之艱食爲慮無乃道臣之近民的見勝於廟堂之坐遠懸度而然歟民若艱食公用之有所窒礙猶屬茅二件事而道臣旣以一千五百兩錢添給柴價有此酌量論啓則於鹽民足以爲惠在公用亦當無礙不害爲兩便之政龍塘鹽之自本營區處公鹽柴之就恒定添價請竝依狀請許施允之
정조 16년 · 강
命全羅右水使李恒林待秩滿直擬兵使加里浦僉使尹永僖畿沿定配
정조 16년 · 목
該水使狀啓以爲臣本人微階卑而受國家罔極之恩躐叨閫任揆分僭猥夙夜憂懼而臣營日用柴炭初無區劃之事而柴則惟以於蘭萬戶次知甫吉島加里浦僉使次知莞島等松田近處杇棄雜木自臣營送船載來炭則給價取用於兩鎭雖曰自古謬例不得已今五月始爲送船於加里浦矣僉使尹永僖謂以蘇弊捉囚船格最後逐送曰朝家之以莞島爲封山者蓋爲水營燒木之進排乎設置僉使於本鎭者亦爲水營燒木之斫納乎或有備局節目乎營門關辭未嘗開示可否而一味督納猶若田稅軍布等說張皇論報無非凌勒今此柴炭其若爲弊則或爲面議或爲文報商確善處無所不可而毋論事理之顚末不顧營鎭之體貌專意角勝遣辭詬罵至於此極其在飭礪之道不可置之故該鎭兵校首吏發關推捉則使其首校替報辭意愈往愈甚一應公務仍爲廢閣邊將之管轄於帥臣自是不易之典而惟彼尹永僖不有節制之義移坐私茅擧措輕率外方之所以維持者莫大乎體統而體統一壞何可御衆行令於列邑鎭乎臣雖無似責任不輕則邊將道理固不當如是而僉使尹永僖爲其公廨修補請報材木於前水使卞至健而不許生松只許風落則不爲更報任斫生松計其株數則大松十株中松二十株莞島所重自別故設或有自臣營不可已之公用報備局受題擧行事目截嚴則其所自擅尤極駭然右項加里浦僉使尹永僖侵逼臣營自廢公務任斫生松論以紀律事當狀罷而係是恩補不得罷黜其罪狀請令攸司稟處臣不能見重於人受侮於管下一邊將而至煩瀆擾臣之溺職於斯益著矣惶恐待罪敎曰爾可謂不負特畀如爾地處不畏强禦乃能於經幄出補之臣見其壞體例犯法紀之事臚列請罪不少饒貸康津事旣確矣今番事又當然未見使氣之痕徒著奉公之勇嘉乃云爾何爲引罪乎爾則爲先勿待罪令該曺待秩滿直擬兵使使近來庸武驕弁知所恥愧而爲水使煖堗之資法外斧斤遍入封山大是謬例令廟堂問于道臣帥臣如有釐改之道斯速釐改至於該鎭將事莫嚴者體統則應行之事爲敢詬詈於報上營之簿牒設或上營有差誤但當平說而已尤何敢擅離信地自干紀律乎況私斫一事可謂罪上添罪修廨雖異於入已不待水使指揮及廟堂許題惟渠意思爲之者節節駭肰爾雖以外補事體自別請拿不請罷其在國體不可不嚴處該僉使尹永僖畿沿定配其代令該曺後日政以有氣力者擇送此後該閫所屬之逞憤於鎭屬之弊令道伯拔例廉査隨現痛懲另行抑强扶弱之政爾亦知此小心事回諭亦爲下諭于湖南道臣
정조 16년 · 강
命江華奎章閣修改依狀請施行
정조 16년 · 목
該留守柳戇狀啓以爲今月二十五日風雨長寧殿西邊外牆內所立柳木一株折壓於本閣東南邊春舌上塗灰與瓦子破傷北犯自茅三婦椽至十一婦椽瓦子破傷故臣躬往看審後以他瓦子姑先蓋覆奉審閣內別無他雨漏處自臣府待快晴移安於自前移奉廳事後因卽修改而不敢擅便請令內閣稟旨分付敎以依狀請施行事回諭
정조 16년 · 강
諭前前右議政金鍾秀勿胥命
정조 16년 · 목
敎曰今因承宣言知之史官還後復爲胥命云過矣過矣多少在於入侍史官口傳傳諭卿須安心卽爲還處事遣史官傳諭
정조 16년 · 강
命中日單子誤踏中官査出刊名
정조 16년 · 목
承旨徐龍輔啓言中日試射放時鳥銃三中者例有兒馬帖施賞之規矣去閏四月初五日中日射放時武藝別監金瑞興鳥銃貫二中邊一中而因原單子之不爲付標尙未施賞云故敢達矣敎以原單子還入誤踏中官令內侍府査出刊名
정조 16년 · 강
遞承旨趙尙鎭黃昇源徐龍輔金孝建以洪明浩李得濟丁範祖尹行任代之尋遞明浩範祖行任以徐邁修申耆李思祚代之幷前望也
정조 16년 · 목
尙鎭昇源龍輔孝建俱有實病明浩實病勢難行公行任以實病違牌範祖在外也
정조 16년 · 강
遞吏曹判書金履素仍飭卽爲上來
정조 16년 · 목
敎曰其間欲爲提飭而未果且當都政之時銓長不可許久在外向來所遭人言不待申暴人孰不知然以本職督令行公殊非禮使之意行吏曹判書金履素今姑許遞令諼曺口傳付軍職使之卽爲上來至於上疏外啓語亦爲難進之一端明知其事實之不然則宜卽刪改然後可以出場雖於庶僚微官決不可以題外之目偶然插入而一味因仍使人進退維谷況重臣去就乎兩司亦不可不知此意以此分付
정조 16년 · 강
以金思穆爲吏曹判書前望也
정조 16년 · 강
遞承旨徐邁修命吏曹參議仍任
정조 16년 · 목
以趙尙鎭爲承旨徐有隣爲刑曹判書鄭運躋爲大靜縣監金熙澤爲惠陵參奉
정조 16년 · 강
咸鏡監司李文源陳疏賜批許遞
정조 16년 · 목
疏略曰世變無窮亂逆層生至有星漢九宗異身同腸傳法護神於戊巳丙丁之劇賊而義理之晦盲倫綱之斁敗無復餘地矣臣適滯遐外雖未盡知若其凶情逆節之塗人耳目者諸臣章奏槪可審矣星漢之至妖極㦫已著渠疏九賊之絕悖窮凶旣輸鞫招臣竊以爲賊星之嚴鞫逆九之孥戮劃卽擧行前後諸賊亟加天討而至今斬允上下相持誠不勝憂憤痛裂直欲無生伏願夬揮乾斷亟允群請焉仍念臣冒膺重寄今已三載報瓜須代亦已數朔迺者伏見籌司關文下者忽有山社民穌醒前勿出代之命臣愕然失圖殆不知措躬之所也噫恩綸一播遠近咸聳流雖者自當還集還集者漸可穌醒而惟其時方劇農各於流寓之地亦有當年之計苟欲急於還集卽令撤歸則恐及致繹騷之弊其勢惟當待秋成徐徐自還不可以時月可期而臣乃無所猷爲謂待穌醒恬然冒居於瓜熟之後不思所以自處則其爲駭物情而羞士民當如何哉況臣疾病漸痼見今諸症固已難醫而昨年毒痢又當盛暑如期發作今若挨過夏秋決知其無幸而將不得卒承生成之澤矣伏乞亟命差代批以九宗柳星漢事觀於諸批可以知之附陳辭職言病至此非難强豈如是縷縷況永興山社之增戶今旣定其頭緖則刻期招來殊非順其性之意嚴飭邑倅宣布朝令俾各有秋成後爭先還集之效卿之藩任特爲許遞
정조 16년 · 강
平安監司洪良浩陳疏辭職賜批
정조 16년 · 목
批以藩任決非輕遞之任卿其勿辭察職
정조 16년 · 강
以金憙爲咸鏡監司備薦也
정조 16년 · 강
嶺南伯鄭大容以道內雨澤農形馳聞
정조 16년 · 목
狀啓以爲大丘等二十二邑今十六日雨水及農形纔己馳啓而連接各邑所報則密陽金海梁山漆原等四邑處在洛江之濱沿浦諸面擧入水中各穀痒損殆無餘地民家漂頹亦多有之其他防築之潰決田畓之反落在在慘然云宜寧咸安昌原晉州泗川三嘉等六邑濱浦之地無不沈沒近峽之處率多汰落纔移之秧消瀜於濁浪向茁之禾漂拔於急湍云安東醴泉龍宮比安禮安等五邑川渠漲溢或瀰入城底或直射官廨防築逐處潰決阡陌到底反落云善山尙州等二邑浦面一帶擧被沈沒渟滀之地秧苗澒洞腐爛水落之處田種貼着泥沙實無穌醒之望云榮川豐基順興等三邑川反沙覆到底狼籍新築堤防又多潰決云金山開寧居昌知禮陜川安義等六邑防築潰決田畓掘覆秧苗漂流稚禾消瀜難望有秋云咸陽丹城山淸咸昌聞慶等五邑近水田畓間有沈沒之患而至若高燥處擧得移插云蔚山長鬐草溪鎭海固城昆陽河東南海等八邑濱浦之地幾皆沈墊依山之處亦多潰覆而可以耕墾處今方申飭改播他穀云英陽奉化靑松眞寶寧海盈德等六邑川渠盈溢反落覆沙率多有之田畓各穀所損非細云機張東萊熊川巨濟等四邑旱餘霈霔一境周洽未移之秧擧皆移插云矣今番雨水忽地成災東南沿邑雖爲差遜至若洛江一帶嶺峽諸郡被災尤酷而所可幸者節序不至晼晩根耕亦可及時故或令去沙或令修築代播他穀之意另加嚴飭
정조 16년 · 목
東部全家頹壓一戶錢二兩西部完少頹多二戶各布一疋依例分給
정조 16년 · 강
遞六曹京兆諸堂中在外及未肅拜有實病人
정조 16년 · 목
以吳載純爲禮曹判書鄭好仁爲漢城判尹李秉鼎爲右尹洪明浩爲刑曹參判
정조 16년 · 강
命監察茶時啓辭還給
정조 16년 · 목
因監察茶時啓辭敎以昨有下敎豈可因循此啓辭還給
정조 16년 · 목
大司諫金翊休掌令金星甲持平朴載淳崔重奎獻納朴瑞源傳啓柳星漢事雖以下金履素自明之疏見之疏旣後時語多掩護其書辭意之絕悖無嚴猶不得全諱三十一字抹去以渠之私書見之其辭意之絕悖無嚴節節彰露改書斷案而下謂以私書至有刪改之命十字抹去幷賜例批○崔重奎啓言今六月初二日中霤祭受香時祭監監察李壽哲以爲贊者韓範敏不爲陪進任自取便香奉安後來到之狀不可無警責云請韓範敏施以竄配之典敎以爲先拿問査奏○金翊休金星甲朴載淳崔重奎朴瑞源避啓以爲伏承昨今傳敎有合辭中事關重臣金履素句語刪改之命而臺啓事體至嚴且重無論輕重緊歇旣發之後不敢容易擅改自是古例故不得不依前謄前矣至承口傳下敎辭意截嚴誨責備至臣等自顧惶恧雖未免奉承而臺風之壞損已無餘地請命遞斥批以司謁口傳之敎雍容甚矣何可謂之截嚴乎苟有指使之跡則先自指使者論其是非不然而公然以題外之目情外之斥非啓非疏插入於聲罪他人之白簡者在庶僚猶不可況重臣乎事實未知之前猶不可且況旣知之後乎其所釐正當不待提敎而爲者摖以刑政卽然論以臺體卽然而互相因循至于今日始因飭諭而刪改甘自歸於承順之科以此引嫌則尙可乃以不嚴之口傳下敎曰嚴太不着題爾等推考勿辭亦勿退待
정조 16년 · 목
疏略曰嗚呼近日朝象果何如耶凶如九賊未施孥籍之典妖如星漢尙靳訊鞫之請凡爲含生之類孰無沫飮之沈而傳敎之下未敢煩瀆夜而繞壁晝焉忘餐只自泯伏度日矣卽者府吏來傳筵敎使兩司諸臺一竝入來刪改啓語臣方昏昏床兹豈有蠢動之望而袛奉特敎不敢在家秪詣闕外猥陳愚見第念臺臣去就不宜自輕除非國有大事一時齊進致駭瞻聆非臣攸敢也此非但自來株守到底難變惟我殿下今日處分終涉過重爲一重臣進身之路許多臺臣口傳招徠有乖聖朝重臺閣之本意惟聖明勿以臣言爲妄淵然深思母致頻復之歎而亟治臣慢命之罪批以除非請牌未承批夜深前例不得出呼望姑停故踓無時不待牌入來以其合啓事體異於前啓也豈曰口傳招來乎非獨爲重臣欲爲出場
정조 16년 · 강
領府事李福源陳箚賜批
정조 16년 · 목
箚略曰念臣疾病之外衰杇曰甚凡係職任勿論緊漫都非擬議之時況軍門考績事體嚴重非比宂司聞局而以此癃病之身實無磨勘之勢至於譯院臣之忝叨提擧今已四遭初則尙能强疾視務再命以後一直抛置等第取才廢而不行七年于兹窠缺積滯差遣苟簡不可不及時變通伏乞將臣所兼御營廳司譯院都提調之任亟許遞免批以譯院及御營之任所辭旣如此姑爲許副仍命遣史官傳諭
정조 16년 · 강
左尹李秉鼎陳疏賜例批
정조 16년 · 목
疏略曰人臣之受恩君父獲伸先誣從古何限而豈有如臣今日所被者哉先臣之平生志事臣旣略暴於日前血籲而第念先臣四載嘗藥偏蒙睿眷及出西藩寵齎出常而曩者辛巳以賊臣陽澤刊行金春澤家狀而有誣捏臣曾祖貞孝公彥綱句語先臣與臣伯父聯名上書沫血痛辨批旨優渥下令該府考出推案刊去句語先臣每以此莊誦感泣今先臣遭誣非比私家文字之捏幻而我聖上所以考出記注昭晣無餘者同符於當日刊改之恩旨至於在藩時自效一事不待臣言之登徹特降感歎之華袞頒示筵本恩數曠絕臣謹將辨誣始末恩言一通泣告先臣祠版苟使先臣有知寧不飮泣於冥冥之中乎今此恩除寔出於念舊錄孤之盛眷雖不得不一肅叩謝而若臣不忠不孝更無以擧顏人世之狀非但臣心之自矢抑亦天鑑之俯燭蓋臣狂妄疏率信心直行徒知涓埃之必報不顧坑埳之在於十顚九沛仇愁溢世矧自四五年來駭機衆咻何所不有始焉欲殺臣身而終作屠滅闔門之計前之架鑿一已而竟至構誣先故之境設心益巧造謀益憯以臣受恩罔極之蹤眷係遲徊溘死鋒鏑固不足恤而上負聖主生成之殊渥下玷先臣秉執之血忠忠孝俱缺永作昭代之罪人撫躬崩迫尙復何言目下自處之義惟有鏟跡周行避遠危穽依身城闕歌詠洪恩以爲塵刹之報伏乞亟命選部刊臣姓名於朝籍俾臣沒齒自靖
정조 16년 · 강
命嶺南湖南各邑渰死人收瘞等節依沃川例爲之仍飭嶺伯頹戶恤典着意擧行
정조 16년 · 목
慶尙監司鄭大容狀啓以爲道內民家漂頹人物渰壓之類各邑摘奸連續報來高靈民家頹壓四十戶宜寧民家漂失二十七戶人物渰死四名草溪民家漂失四十八戶頹壓四十九戶順興民家頹壓三十一戶人物壓死十七名星州民家漂失一百四十五戶頹壓二百二十五戶人物渰死五名壓死十名龍宮民家漂失七戶頹壓十二戶人物渰死七名玄風民家漂失一百四十四戶頹壓一百二十二戶安東民家頹壓十八戶人物渰死二名永川民家頹壓十四戶居昌民家漂失一百十三戶頹壓一百十九戶人物渰死十二名固城民家漂失十八戶頹壓三十八戶英陽人物渰死二名迎日民家漂失十二戶頹壓十戶金海人物渰死三名河陽民家頹壓四十戶密陽民家漂失二十六戶頹壓一百十八戶人物渰死三名晉州民家頹壓二百七十三戶昌原則自如驛處在峻嶺之下兩川之間基址傾仄而今十六日之雨山忽崩落沙汰石轉直衝村中民家覆壓十七戶人物壓死二十八名渰死十名通計各邑民家漂失五百四十戶頹壓一千二百八戶渰死四十八名壓死五十五名恤典竝依例題給分送褊禆面面慰諭敎曰頹漂民戶另施恤典旣有直爲隨卽擧行之命不必更爲提飭而其中渰死民人之同在一里名數夥然處依沃川例收瘞或築土該倅酹之依沃川例爲之事分付湖南道臣處亦爲分付昨年墊頹特下蠲恤之擧而嶺南道伯事最不分明以至滌場之時而民邑不知朝令之如何況今年之水無減於乙亥云乎如是前期下敎而又如昨年之爲現發於摘奸則道伯直捧拿處傳旨廟堂知悉仍以此意申飭
정조 16년 · 강
推畿伯徐鼎修重推廣州府尹沈晉賢
정조 16년 · 목
鼎修狀啓以爲廣州幼學鄭赫達赫曾過婚赫膺不得過婚事啓本待成婚卽爲狀聞仍令地方官優數顧助事命下矣待成婚形止報來之意行移知委矣廣州府尹沈晉賢牒呈內鄭赫膺去月十八日與本府幼學李羽全妹過婚云故婚需常賑米一石卽爲出給而至於自官助婚一款定婚日子初不預告今於過婚後始爲來告故不得助給敎曰當初助婚之命雖近於見牛未見羊旣有朝令更有提飭則掌內之事曰以不知過婚日子云者揆以國體極爲未安出自近密之人擧行若是怠忽何論於蔭倅武倅乎道伯之只謄邑牒不爲論理請勘亦甚不察該府尹從重推考道伯推考以此意令廟堂嚴飭
정조 16년 · 강
命碧只島田土陳告人李柱明等分輕重勘放
정조 16년 · 목
平安監司洪良浩以碧只島田土陳告人李柱明等査事馳啓以爲罪人李柱明招內家在大興地而以儒爲業故或因赴擧或因私故往來京中矣昨年上京時與醴泉居張弘益爲名者同舍數日情誼不從弘益曰吾家先祖延福君賜牌平壤碧只島土地盡失於奸民之橫占尙未推還若某條夤錄推出分利如何云故曾所知面人京居金致璜來見時以本事顚末與之酬酢出力變通之意相與約束而渠則以私故下來松都矣致璜專人請來以李時大爲名人主張此事云故請見時大則爲人無似難與謀事故不與深言則致璜時大等又請李廷龍與之懇托曰縣主房所任林得秀與吾情誼稠密某條力圖云則廷龍許諾故今年正月與廷龍同往得秀處本島事實備盡言及則得秀以爲今此土地果無闕係處則當與次知中官相議決處之意有所申申故竚待多月矣去四月聞自慶壽宮房碧只島打量次該宮宮監持戶曹公事下往平壤云故渠通奇于延福君直孫榮川張宗球處使之上來與宮監同時下來而毋論縣主房慶壽宮外方儒生豈有與中官接面之理而初旣不接面則又何有締結之事乎云林得秀招內以縣主房所任長待於本宮而今年正月李廷龍爲名人來言曰碧只島卽延福君賜牌之地而後孫微弱不得取食盡失於土民若推付於本宮則似好而居間陳告者卽李柱明云故相見後問其事實具由言及于次知中官後以爲劃屬之計矣去四月慶壽宮定宮監成公事打量此島而其後事則旣非本宮所管渠亦以本宮使喚下往全羅道初不干涉至於中官則初無相見之事云矣李柱明身爲儒生甘心利窟締結中官之罪旣已自服究厥情跡萬萬痛駭所當依前判付照律定配而旣有嚴覈狀聞之命兹敢取招馳啓林得秀旣稱不爲干涉於起訟之時云則其所罪犯比諸柱明不無差間罪人李柱明林得秀竝嚴囚平壤獄以待處分敎以分輕重勘放事回諭
정조 16년 · 강
命金吾時囚照律放送
정조 16년 · 목
該府啓言馬梁前僉使李文白原情以爲今閏四月二十一日慶尙道左倉漕船十七隻過本鎭前洋故別定校吏無弊護送矣猝遇逆風六隻船則還泊本鎭前洋故多般救濟無事安泊二隻船致敗於大洋只有船底破板來泊本鎭後洋事在倉卒難以人力下手而不謹護送之罪在所難免云矣請刑推得情敎以旣遞職分揀放送事分付又啓言殷山縣監徐有鍊原情以爲莫重還上勿論新奮惟當準捧而適値昨年歉荒新還纔畢民勢罄竭奮還未捧乃爲二千餘石之多溺職之罪實無所逃云矣請議處允之又啓言靈巖前郡守徐潤載原情以爲昨年八月赴任而以前郡守朴命球各司奴婢推刷也多有不實之事自營門別關更査故竭心刷括所謂宣頭案便成鬼錄不得已只憑各年案外收貢私錄及各人等陳告採探磨勘致此虛實相蒙不察之罪萬死無惜云矣請議處允之○敎曰日熱如此時囚捧供者區別功議照律放送後草記事分付○該府啓言徐有鍊取考律文則杖一百告身盡行追奪而議減一等杖九十收贖奪告身四等放送徐潤載杖一百收贖告身盡行追奪鳳山郡徒三年定配請押送配所允之
정조 16년 · 강
備邊司以各部病幕滲漏處摘奸啓
정조 16년 · 목
備局啓言因傳敎發遣備卽及各部官病幕滲漏處摘奸則東部頹壓幕七處滲漏幕九十五處西部不得造幕三處滲漏幕三十處南部漂流幕十四處頹壓幕一處滲漏幕一百四十六處北部滲漏幕八十五處矣漂流及頹壓幕長木空石量宜帖下使之改造滲漏幕隨其緊歇空石上下事分付賑廳敎以更加提飭俾有實效
정조 16년 · 목
西部全家頹壓一戶錢二兩完少頹多一戶布一疋南部全家頹壓二戶各錢二兩完少頹多二戶各布一疋北部全家頹壓一戶錢二兩完少頹多一戶布一疋依例分給
정조 16년 · 강
遞承旨申耆洪義榮
정조 16년 · 목
各司貶坐日子不卽知入也
정조 16년 · 강
命關西或技抄上人等留京試射及待秋上來從願施行仍飭已通籍者拔例收用
정조 16년 · 목
兵曹啓言因平安監司狀啓鐵箭能準一百五十步人博川直赴金宗喆碧潼折衝鄭元大平壤折衝金碩振直赴李奉天安思國等五人有地處身手而鐵箭或一百四十步或一百二十步柳葉箭或貫一中或邊一中騎蒭二中或一中者義州出身張夢說龍川出身安泌平壤閑良權在喆直赴李潤喆等四人纔己上來故臣竝卽招見後使之更爲勤習以待處分敎曰日熱如此雖試技似難盡其才卿其更爲招問於渠等留京願射則給留糧定日試取後草記而規矩則鐵箭一百二三四五十步以上柳葉箭二分以上騎蒭二中以上試取而兼技入格者勿拘此規如以下去待秋涼應試爲願則優給糧資趁八晦九初上來事分付下送後亦爲草記曾亦有申飭而此輩雖勸射旣入格之後若無實效朝令未免失信先從已通籍者擇其地處身手自今番都政須除前所罕爲之職然後可以爲眞箇勸奬卿其知悉因特敎抄上之類除職後免新等宂費一切嚴禁事亦依昨日下敎嚴飭
정조 16년 · 강
以李秉鼎徐榮輔林濟遠爲承旨前望也
정조 16년 · 강
飭湖南各邑漂戶恤典惕念擧行
정조 16년 · 목
全羅監司鄭民始狀啓以爲道內民家漂頹人物渰壓之類各邑摘奸連續報來五月十七日大雨南原民家漂流八十九戶頹壓九十戶人物壓死四口錦山民家漂流八十一戶人物壓死二口頹壓一百二十八戶人物壓死二口長水民家漂流二十一戶頹壓六戶人物渰死二口茂朱民家漂流三十一戶頹壓六戶人物壓死一口求禮民家漂流一百三十六戶頹壓四十二戶通計五邑民家漂頹六百三十一戶人物渰壓九口恤典竝依例題給分送褊裨面面慰諭敎曰昨於嶺啓漂戶已有措辭判下亦有先期提及於本道者果已依此擧行乎卽見狀本幾不下於嶺南言念民事䇺或弛心一依前下行會各別惕念於拯溺之政無或有一民之失所事回諭
정조 16년 · 강
命承旨李得濟禁推尋命分揀放送
정조 16년 · 목
敎曰頹漂民戶狀本不付黃籖身爲該房民事焉敢若是慢忽極爲駭然當該承旨爲先禁推○政院以承旨李得濟遞差傳旨捧八○因李得濟囚單敎以分揀放送
정조 16년 · 강
命沁都內帑庫反閱卽爲擧行
정조 16년 · 목
江華留守柳戇狀啓以爲向來下臣疏批中有內帑各庫反閱事當別遣摘奸之下敎故一一整待矣卽者日前下來中使招該吏屬謂有摘奸上來之傳敎而元無文跡憑據者則不敢以私往復輕開御庫未卽擧行誠不勝惶悶伏乞亟賜處分以爲趁卽擧行之地○敎曰因便反閱出於爲本府除弊之意而兼取用卿言也卽爲擧行事回諭
정조 16년 · 목
京畿監司徐鼎修以福得歸葬間給由馳啓敎以放送事分付
정조 16년 · 목
東部全家頹壓二戶各錢二兩完少頹多三戶各布一疋西部全家頹壓一戶錢二兩南部全家頹壓七戶各錢二兩完少頹多七戶各布一疋依例分給
정조 16년 · 목
明陵忌辰祭在再明也
정조 16년 · 강
以李家煥李冕膺爲承旨竝前望也
정조 16년 · 강
以沈頤之爲刑曹判書徐有大爲參判洪義榮爲參議竝前望也
정조 16년 · 목
敎曰今聞刑曹判書以實病無以赴坐云許遞參判亦似然一體許遞與參議未差之代前望單子入之待下批牌招察任燈以頤之等批下
정조 16년 · 강
罷金海府使金蓍耇職
정조 16년 · 목
慶尙監司鄭大容以蓍耇病勢難强馳啓罷黜敎曰自是弊邑令該曹口傳各別擇差仍令不多日內下送
정조 16년 · 강
以李文喆爲金海府使口傳也
정조 16년 · 강
義禁府以時囚韓範敏原情啓
정조 16년 · 목
原情以爲今月初一日以中霤祭贊者受香奉詣時敦化門外袛迎後馬不及到果未卽陪進受香班列過去少遠後馳馬追從而終不能及至有臺監呈課之擧罪合萬殞云請刑推得情敎以捷路徒步如向者發啓之引儀則依其律勘放又或適然後至則參酌以公罪勘放
정조 16년 · 강
兵曹以西關武士等留糧題給啓
정조 16년 · 목
該曹啓言西關武士金宗喆等五人張夢說等四人留京願射或待秋上來更爲招問事命下矣一竝招問則所告內當此庚炎弓力已弛雖欲各盡其才恐難遠射而遠道之蹤乍往乍來實多難便且於上來之時皆持數月糧若限以七月旬望應試則實爲大願此若太遠則雖於今月望前後亦願應試遠人之久留可悶故以今月望前後定日試取之意分付留糧亦爲題給
정조 16년 · 목
該廳啓言西部全家頹壓一戶錢二兩北部全家頹壓五戶各錢二兩完少頹多四戶各布一疋東部完少頹多二戶各布一疋依例分給
정조 16년 · 강
咸鏡監司金憙上疏賜例批
정조 16년 · 목
疏略曰今慈北臬新命又胡爲而及此無似之臣也臣本一疏闇迂滯不解事務之人耳數年以來一叨藩任而罪反爲榮再蒙恩補而徒竊厚廩此已私分之所不敢安者豈料州紱之解纔及半年而藩寄之縻遽在今日耶噫方面重任也而惟此咸鏡一路以豐沛之鄕處殽亟之險俗則遐荒素稱難治且況洊飢之餘尙有未蘇之憂山社之氓宜盡還集之方而外此邊備之疏虞民瘼之難醫又不可以一二數則今乃擧以委之於駑劣瞢昧已試蔑效之賤臣臣之蚊負僬擔終必僨誤固不足恤而聖朝爲官擇人之道果何如也且臣自經再昨年重病筋力神精益覺消鑠按察之任剸理之責尤豈有一半分堪勝之望哉伏乞聖明亟遞臣職
정조 16년 · 강
承旨李冕膺上疏賜例批
정조 16년 · 목
疏略曰臣負罪如山受恩如天生出瘴鄕歸省老父老母闔門感泣日夕攢祝不自意特蒙恩敍繼以有銀臺除旨臣驚惶感激它不暇顧顚倒出肅以伸叨謝而第臣之罪負不比尋常蓋臣於伊時議讞之啓爛熳隨參矇無省覺貫盈之賊堅而臚列未及於嚴防干犯之醜類而覆奏又失於重勘義理幾致晦塞公議擧切駭憤疏啓迭發聲罪至嚴雖聖上曲賜寬貸而臣心尙覺惶懍豈可諉之以時日之稍久薄勘之已了有所自恕也今若夤緣乍出冒沒蹲據則不但廉防之壞了無餘抑亦臣分之所不敢出伏乞聖慈特賜鑑諒亟削臣職
정조 16년 · 강
命傳香承旨奉審摘奸
정조 16년 · 강
命廟堂差出備局有司堂上及諸道句管堂上
정조 16년 · 목
敎曰次對久未爲之大臣雖非所愼當此炎熱有難責以筋力則籌司故事亦多可據有司堂上與稟事堂上入侍及或以備堂次對皆無不可當隨便爲之有司堂上之代使之差出秋務不遠其在循名責實之政不可以例兼不卽備員諸道句管堂上亦皆啓下俾各領略職掌以備顧問以諮道內民事事令備郞傳于大臣○備局啓言備局有司堂上諸道句管堂上差出事命下矣徐有隣鄭昌順李秉模趙鼎鎭竝差有司之任平安道句管金華鎭咸鏡道句管李文源京畿句管徐有防慶尙道句管李秉模全羅道句管徐有隣黃海道句管金思穆忠淸道句管金文淳江原道句管金尙集堤堰堂上鄭好仁李坤濬川堂上李秉模竝差出而其中徐有隣鄭昌順李文源金文淳鄭好仁李坤徐有防趙鼎鎭金思穆俱非時任堂上請竝爲還差允之
정조 16년 · 강
平安監司洪良浩以耗米五千石充給各鎭應下條其餘分劃鎭將事馳啓
정조 16년 · 목
狀啓以爲以道內各鎭堡耗米劃給事有更爲狀聞之命矣惟此列鎭蘇弊之方實出於我聖上矜傷遐遠防守之民特劃半萬包耗米分給五十餘殘鎭此實曠絕之異恩隆渥臣不能對揚其萬一致有問備之嚴命惶隕震懍莫省攸措當初減削鎭將之廩用無異於割肉充腹而臣與帥臣往復徒思戶斂之當革遂至鎭俸之幷削者已失仰體重祿勸士之聖念今於五千包劃下之後初未預定添減之實數指一陳聞將致拯救之大惠未卽遠覃臣罪至此合被大何耗米五千石內二千九百七十八石零以各鎭仍存應下條準數充給餘數二千二十一石零量其鎭樣殘盛之勢較其常俸剋減之數一倂分劃於各該鎭將處以爲沾益養廉之資仍以傳敎內辭意急撥頒示於列鎭添書揭板
정조 16년 · 강
慶尙監司鄭大容以致敗漕船裝發前不勤修補罪在都差員各邑守令現告不得擧行論啓
정조 16년 · 목
狀啓以爲左漕倉致敗九隻船不勤修補果是該倅之罪與否具意見指名狀聞事命下矣取考臣營節目則漕船新造後三年改槊六年改㭅準十年改造而未滿三年六年之限若有改槊改㭅之弊則監色匠人等不善造船之罪從重勘處事定式矣致敗船隻之造成年條修補與否關問該邑今纔齊報而昌原船一隻庚戌新造二隻辛亥新造巨濟船一隻宜寧船一隻咸安船一隻鎭海船一隻庚戌竝新造而俱不滿改槊改㭅之限固城船一隻丁未新造庚戌改槊態川船一隻己酉新造壬子改槊而新造時則各該地方官先爲關由於都差員定送監色於船材所存處申飭完造後仍付都差員照檢看護至於改槊改㭅則都差員專當擧行矣新造之時地方官與都差員雖爲一體申飭若其移泊漕倉之後則看護守直改槊改㭅等節都差員專管擧行若於冬春留泊之際果能點檢完弊無一毫未盡之端則豈有此多數致敗之擧若論其不勤修補之罪當以都差員爲重臣旣伏承具意見論啓之命故各該邑守令現告一款姑不得擧行請令廟堂稟處○備局啓言漕船新造時則各該地方官眼同照檢例也而旣已完造繫留港口之後其完杇與否之前期察飭都係於都差員擧行之如何則今此左漕船臭載之後都差員昌原府使柳文植旣已卽其地定配他餘地方官之不爲現告道臣狀啓不無意見諸守令現告請姑置之允之
정조 16년 · 강
命江界屬各鎭捄弊諸條依該府使狀請施行
정조 16년 · 목
狀啓以爲臣謹依備局回啓中判下敎辭意各鎭穀簿中未捧虛留反作各條三萬六千七百石十四斗零一倂蕩減事分付各該鎭神光鎭穀中腐杇者八百四石五斗零亦爲蕩減不至全棄者六十四石二斗令該僉使區處用下上年辛亥各鎭還捧中又有未捧條一千九十一石十四斗零來後不可捧與已往各年條實無異同故往復巡營後兹敢擧論於狀聞中神光從浦兩鎭給耗事神光鎭折米二百石從浦鎭折米三十石劃給事往復巡營酌定後各該鎭原還耗條不足之數本府留庫穀中加分取耗每年充給之意依巡營區劃定式擧行至於馬馬海夞怪兩鎭勿爲革罷漸次蘇捄一款略增鎭將廩料盡蠲居民田稅事廟堂覆奏而權管添給萬戶料則每朔所增爲八斗二升萬戶添給僉使料則每朔所增爲一石七斗二升此未必大補鎭樣而猶賢乎已以此定式以蠲稅言之此兩鎭本無稅穀名色之京司營邑句管責納者則蠲與不蠲初無可論各鎭所管山腰以上間年火耕者各自該鎭收稅用下於烽軍吏校給料之資而此兩鎭則民卒散亡山會荒廢無稅可捧無料可給故竝與吏校而無所料賴莫可任使臣屢次往復於道臣而終未得急時蘇捄之策惟是定吏校給朔料使之奠接鎭底則庶或爲一分支保之勢一依從浦例還耗各三十石劃給兩鎭爲吏校給料之資該鎭耗條不足之數亦依神從例自本府變通充給之意往復道臣後兹以稟啓請竝令廟堂稟處從浦鎭還穀量宜移送於上土夞怪鎭大吉號里還穀量宜移付於主鎭官事該萬戶權管所報內昨年十月以前則果不無民少穀多之弊故有所論列矣昨年因朝令停退其數夥多到今見在之穀無計戶較多之弊移送一款不必擧論云故依前置之之意往復巡營後分付各該鎭敎以卿於受任以後其對揚之悉心拯救之殫誠觀於前此狀辭不但領略亦自有聞而知之者戶之增而民聚可知民之聚而土闢可知益可殫誠悉心事回諭所請諸條一依狀請施行事一體回諭
정조 16년 · 강
遞承旨李秉鼎以金孝建代之前望也
정조 16년 · 목
秉鼎不爲仕進也
정조 16년 · 강
慶尙監司鄭大容以慶山縣令申光祜河陽縣監洪樂敎等罷黜事馳啓
정조 16년 · 목
以光祜等互相頉移不赴大丘府殺獄覆檢也
정조 16년 · 목
以李太亨爲校理尹致性爲副修撰李鼎揆爲左尹宋厚淵爲慶山縣監南履範爲河陽縣監李貞運爲殷山縣監
정조 16년 · 강
命嶺南伯嚴飭邑宰頹漂戶恤典無或遺漏
정조 16년 · 목
慶尙監司鄭大容狀啓以爲昌原等十六邑水退後形止大丘等十三邑去月二十四日雨後農形二十五日臣營下得雨一寸六分緣由己爲馳啓而連接各邑所報則尙州善山蔚山梁山金海漆原草溪等七邑沿江最下處濁水久滀田畓已判全棄野地峽面則比諸浦面災形稍勝至若不被災畓秧田種漸次茁茂而去月二十三日寅時始雨二十四日戌時乃正二十五日戌時又雨上流添漲浦地復沈云知禮居昌安義等三邑壤地本自褊小四面俱是絕峽急流之所衝射防築之所潰決谷谷崩汰處處反落去月二十三日丑時始雨翌日酉時暫止二十五日又得驟雨餘存秧苗稍有沾潤洗滌之幸云安東禮安豊基榮川順興咸昌聞慶等七邑川邊反落峽裏崩汰在在皆然極目愁慘至於被災稍淺處方令疏築代播矣去月二十三日辰時始雨翌日戌時乃正二十五日戌時又雨勢若建瓴無減於十六日之暴漲云靑松眞寶奉化英陽等四邑山谷之汰覆濱溪之掘落在在孔酷去廿三廿四兩日之雨乍霔乍歇二十五日戌時又爲驟注禾穀之受傷益復夥然云山淸丹城三嘉固城等四邑峽多浦少汰落甚於沈墊若其全棄處外疏拓代播等節另加申飭稍高之地畓秧田種方有茁茂之望而去廿三日卯時始雨廿四日戌時乃霽廿五日戌時又雨亥時旋止各穀又多痒損云長鬐寧海盈德巨濟熊川南海等六邑去月十六日水災不至大段矣去月二十三日始雨翌日戌時乃正廿五日戌時又雨霔勢甚暴江川漲溢沿浦依山之地水沈沙覆之患比前倍篵云東萊地勢最下沿江諸面擧皆沈沒至於峽面被災不甚夥然而外此畓秧田種俱有成就之望去月二十三日之雨二十四日戌時暫止二十五日戌時又雨所得洽滿二犂云機張去月二十三日辰時始雨二十五日亥時乃正川渠漲溢隄防潰決沙覆川反之災無處無之云慶州慶山義興迎日淸河興海等六邑去月二十三日卯時始雨二十四日酉時乃正二十五日戌時又爲大霔川渠無不盈科率多沈沒反落之患云軍威義城比安醴泉龍宮等五邑自二十三日辰時二十四日申時至連爲霏霔二十五日戌時一陣驟雨又爲霶霃川渠之漲溢防洑之潰決不下於十六之雨爲害孔慘云靈山密陽鎭海宜寧晉州咸安昌原泗川昆陽河東等十邑二十三四日之雨殆近二犂而二十五日戌時又雨翌日子時乃止沿浦之地雖或有再沈之歎禾穀之貼泥蒙塵者擧有洗滌蘇起之望云金山開寧咸陽陜川等四邑廿三廿四之雨殆近二犂廿五日驟雨暫霔旋止所得適中禾穀沾潤云大丘星州高靈仁同漆谷玄風昌寧等七邑二十五日戌時又雨翌曉乃正所得洽爲數犂上流漸漲沿浦未免復沈云淸道慈仁河陽永川新寧彥陽等六邑二十五日戌時始雨亥時旋正田畓被傷間多有之云以各邑前後所報觀之十五六兩日之雨一路擧被災痒廿三四五日之雨又復添霔適中之處雖不無洗滌之幸過漲之地潰者益潰沈者復沈秧苗擧多腐爛實無一粒可收之望稍可施力處稷木麥間待水退疏築代播毋致全棄之意連加申飭敎曰頹漂報來之或爲或否必因邑倅勤怠而然今番別諭之後其所擧行尤當自別且以此狀觀之去廿三四五之雨若是多下則頹漂尤可知嚴飭邑宰無或有一民之獨漏事回諭
정조 16년 · 강
以趙命喆爲慶山縣令朴始榮爲河陽縣監口傳也
정조 16년 · 목
政院以昨日傳敎中守令明日辭朝事命下矣慶山縣令宋厚淵河陽縣監南履範俱以在外今日不得辭朝啓稟敎曰今番之雨嶺南最多則此時守令不可一刻曠官在外人仍任前職令該曹以在京無故人口傳差出待下批當日辭朝
정조 16년 · 강
遞河陽縣監朴始榮以柳秉均代之口傳也尋命始榮仍任前職
정조 16년 · 목
政院以始榮家有拘忌當日不得入肅啓稟敎以改差令該曹口傳差出仍令辭朝因河陽縣監望筒敎以前縣監朴始榮仍任前職
정조 16년 · 강
因慶尙監司鄭大容道內民家漂頹狀本飭守令中爲治不勤者警飭論勘
정조 16년 · 목
該監司狀啓以爲道內民家漂頹人物渰壓之類連接各邑所報則靈山民家漂失八十九戶頹壓一百五十三戶人物渰死二名密陽民家漂失一百九十一戶頹壓四百五十七戶人物渰死三名知禮民家漂失二十一戶頹壓十一戶咸安民家頹壓九十一戶河東民家漂失六十三戶頹壓一百八戶善山民家漂失十六戶頹壓一百十戶人物渰死一名昌原民家漂失二十五戶頹壓九十六戶榮川民家頹壓九戶昌寧民家漂失四十二戶頹壓一百四戶丹城民家漂失二戶頹壓五戶人物渰死一名三嘉民家漂失十二戶人物渰死一名漆原人物渰死一名河陽民家頹壓二戶安義人物渰死二名奉化人物渰死一名永川民家漂失一戶禮安民家漂失三戶醴泉民家漂失二戶頹壓二戶尙州民家漂失五十七戶頹壓二十九戶人物渰死一名東萊民家頹壓八戶蔚山民家頹壓八十五戶梁山民家漂失三十五戶頹壓二百四十戶人物渰死一名漆谷民家頹壓八戶安東民家漂失六十八戶頹壓二十二戶人物渰死十一名壓死五名通計漂失爲六百二十七戶頹壓爲一千五百四十戶渰死爲二十五名壓死爲五名分送褊裨面面慰諭恤典依例題給敎曰以尙州幅員之大只報數十頹戶者非睡則醉非昏則癃昨年擧行萬萬無形屢入於摘奸而卿終始顧籍今之所報又如此頹漂多寡固難遙度推以事理其不勤可以知之卿若識朝令之嚴畏今年嶺南之民無若昨年之査檢後時蠲恤無效而先自道內諸倅中爲治之操心邊不足者趁今秋務未判小罪警飭大罪論勘勿以若慶山河陽等殘倅事得少爲足須自大吏雄邑另行不饒之政如是之後嶺南一道若有不治之吏當先以卿重勘以謝胥溺之民情令廟堂拔例措辭嚴飭守令等切勿輕易給暇上送事分付上京人亦令該曹今日內下送後草記
정조 16년 · 강
以李寅燮爲羅州牧使李榮祚爲丹城縣監口傳也
정조 16년 · 목
吏曹以羅州牧使李禹主丹城縣監趙景鎭身病終不下去啓敎曰嚴飭下送後草記如難强改差口傳各別擇差仍令當日辭朝
정조 16년 · 강
召見殷山縣監李貞運于誠正閣
정조 16년 · 강
命忠淸兵使崔景岳越俸一等洪州營將洪龍運令道伯拿棍仍飭逃躱賊跟捕
정조 16년 · 목
忠淸監司李亨元狀啓以爲洪州鎭逃躱賊漢白太成金春得等譏捕事營將洪龍運仍察鎭任後又過百日之限而終未捉得故拿棍還送該營緣由前道臣朴天衡已爲馳啓而臣到營之後連接各鎭所報則另擇校卒四散跟捕蹤跡莫尋云又過百日之限而終未斯得者揆以法綱萬萬惶悶故更加申飭而洪龍運拿棍一款依前擧行請令該曹稟處敎曰屢飭之下又有狀啓如許兵使將焉用哉如許鎭營革之無妨公麼逃躱一漢跟捕之限旣違又愆至於多年寧有如許紀綱卿則以其新到姑勿論該兵使爲先越俸一等營將加棍懲勵又或過限當別般處置此意知悉事回諭
정조 16년 · 목
禁府啓言龍淵別將尹興權原情以爲還民之入於停退者率多貧殘適値昨年之歉荒新還僅僅畢捧舊軍餉準捧無路其所未捧爲三百八十四石零溺職之罪萬殞猶輕云金城別將李熙修原情以爲還民之入於停退者率多貧殘適値昨年歉荒新還僅僅畢捧奮軍餉末由準捧其所未捧爲一百三十餘石溺職之罪萬殞猶輕云城山別將朴以徽原情以爲還民之入於停退者率多貧殘適値歉荒新還纔畢奮軍餉準捧無路其所未捧爲一百五十三石零罪合萬殞云慈母別將朴文曾原情以爲還民之入於停退者率多貧殘適値昨年歉荒癘疫熾盛新奮餉還之未捧至於千餘石之多溺職之罪萬殞猶輕云矣請竝刑推得情竝敎以除刑推議處草記照律其中奮還未捧之類以公罪勘處竝令今日內放送該府又啓言月串前僉使朴光采原情以爲今月初一日沔川郡稅船來泊於本鎭玉浦前洋適値霖雨漲潦迅急不得前進初三日夕水待晴方欲行船之際上水直衝下潮驟至船碇忽曳橫奔前洋誤觸隱礖水已滿船幾至全覆招集民人急急曳出於浦邊所載穀物不至漂失沙格亦得全活而身爲都差員不能善導致此臭載顧厥罪狀萬死無惜云矣請刑推得情敎以除刑推議處草記照律該府又以朴文曾杖一百收贖告身盡行追奪尹興權李熙修朴以徽以公罪各杖一百收贖放送啓允之敎以功則區別減等該府又以朴光采杖八十收贖奪告身三等放送啓允之敎以旣遞職收贖分揀放送該府又以時囚罪人韓範敏杖一百收贖放送啓允之敎曰當暑滯囚可悶別無更問之端時囚中李淧依前下敎勘放草記該府又以罪人李淧死罪減一等杖一百後珍島郡金甲島流三千里定配啓允之
정조 16년 · 강
忠淸監司李亨元以公州判官權彝性與營將尹守默相避令該曹稟處馳啓
정조 16년 · 목
狀啓以爲卽接公州判官權彝性牒呈內公州營將尹守默卽判官同姓三寸侄女夫法當相避云矣本府以營下劇邑且當巡營交遞邑弊民事實多可念目今麥糴未了水災孔酷憂虞溢目此時守令之遞易誠爲可悶而旣有相避法文臣不敢輕議變通具由馳啓請令該曹稟處
정조 16년 · 강
宗廟景慕宮展謁命以十二日爲之
정조 16년 · 목
禮曹以太廟秋展謁吉日何間推擇啓稟敎曰再明日當行展謁以此知悉其日卽牆垣修改日也始役後還宮亦爲分付該曹又以景慕宮秋展謁吉日何間推擇啓稟敎曰廟謁後當行展謁由館峴以此分付○兵曹以十二日動駕時軍兵磨鍊啓稟敎曰訓局步軍十五哨馬兵三哨爲先後廂禁軍三番隨駕留陣依例爲之
정조 16년 · 목
忠淸監司李亨元殿最都事李尙運一去不來何論考績淸風府使洪喜榮病不爲瘝官閒之故堤川縣監尹厚東報何不審治固優如延豊縣監金弘道生手姑恕小心加勉平澤縣監鄭養善承數遞餘勤勵斯可新昌縣監趙明師輒稱圖報宜念綜務石城縣監金復光警必有效姑觀方來連山縣監申在維病旣旡妄倘今修擧鎭岑縣監金宗垕縱欠明斷賴有愼約報恩縣監申秉權宜體廣恩益思弭謗稷山縣監李鳴運已識醇眞盍勉剛刷竝中淸州牧使洪善養飭出求備治本少闕中點下泰安縣監申相文多質足尙滋弊莫察下○承旨李祖承啓言卽見忠淸監司李亨元褒貶啓本則淸州牧使洪善養題目宜置下考而置諸中考致勤點下殊無嚴明殿最之意請推考警責從之
정조 16년 · 강
命端川前府使李周鳳依道啓仍任
정조 16년 · 목
咸鏡監司李文源狀啓以爲端川府城郭年久頹圮矣前府使李周鳳志在修擧自備鳩財石材鐵物竭力措辦今已始役見方僝功而卽見都政則移拜大興中軍竊念城役了畢似在九十月之間而中途徑遞付之生手誠甚可悶臣今雖遞歸而不能無恤後之忱不避猥越敢此馳啓端川前府使李周鳳限畢役仍任俾完大事請令廟堂稟旨分付敎曰依狀請施行而新府使待畢役除朝辭赴任大興前中軍亦勿降資事分付書此思之朝家用人惟在於人才之拔尤與職事之勤苦三營門把總中最苦而最勤者卽禁衛把總也入直於大內近處領兵於咫尺駕後陪列於法殿朝賀比之都監挾輦哨官所任倍難如御把之無用者不可同日而語然差擬者多無勢竝與閒散堂上而不得爲之此後申飭該營另加擇差而旣有所重雖時在都監把總者不拘營門次第通融備擬亦爲申飭銓曹留意收用大興中軍見窠以禁衛把總中以最久次依都政例今曰政以新資望擬入事分付
정조 16년 · 강
命昆陽郡守各別擇差當日下送
정조 16년 · 목
慶尙監司鄭大容以昆陽郡守趙㞳遭母喪馳啓敎以各別擇差待下批仍令當日下送
정조 16년 · 강
有政吏曹參判閔鍾顯進
정조 16년 · 목
敎曰在外掌令許遞以應製捧傳旨者擬入○以尹寅基申光河爲掌令寅基光河新通也李羽晉爲獻納尹光普爲校理李殷模爲副校理李樂培爲淸州牧使韓永逵爲泰安縣監宋綸源爲昆陽郡守金百彬爲大興中軍
정조 16년 · 강
總戎廳以水原禿城山城山麓沙汰處修補物力劃給啓
정조 16년 · 목
該廳啓言卽接水原府使李敬懋牒報則禿城山城今番潦雨城堞居半崩頹山麓亦多沙汰云故發遣營校摘奸則沙汰諸處中園所通望處爲四處矣莫重之地補缺之役不容少緩姑先以空石蓋覆修擧物力以禿城所在餉穀中取耗還充次米一百石及本廳留庫錢一千兩劃給該府使之從速修補
정조 16년 · 강
考下抄啓文臣再次更試試券又命對策
정조 16년 · 목
副司果金達淳次上居首又命以奎章全韻校正諸臣應製策題更爲製進
정조 16년 · 강
禁推副司果金羲淳
정조 16년 · 강
命司謁望以院吏中久勤書入
정조 16년 · 목
因司謁差出手本敎以院吏久勤自院中三望書入○政院以朴性裕石世琬金性說書入首望點下
정조 16년 · 목
宗廟社稷修改告由祭在明也
정조 16년 · 강
考下抄啓文臣二次三次更試試券又命更試製進
정조 16년 · 목
二次更試副司果金達淳草三下一居首又命更試以校考三八堂爲上梁文題仍敎曰爾等之忝選漸有續貂之歎而近益甚焉有問錯對全悤盡職之義此題若又草草則當更試○三次更試俱居外更以擬周萬民謝六安爲表題仍敎曰名以淸選之講製固陋若此尙不識校考三八堂之解題使人大慚昔唐之郭汾陽久任中書校考二十四等此其堂名也校校勘也考考績也三八二十四也堂中書堂也爾等今日應製也秋炎甚於伏署爲其納涼許令往赴匪躬堂製呈而當令登斯堂者知主人題亦以古之中書堂取譬而出揭則所作無非外題校考之錯解校書考籍猶鹵莽至於三八之曰以二十四番風者是豈成說又況廿四宿云云尤無據雖聞有二十八宿豈有二十四宿乎其中三八政三八墳索二十四扁二十四候云云又何其攢那草率之甚乎
정조 16년 · 강
敍前判書吳載純仍任兼帶守禦使
정조 16년 · 목
敎曰前判書吳載純敍用兼帶守禦使仍任待開門牌招傳授密符
정조 16년 · 강
飭義州故僉知金德雲墳山修治之節
정조 16년 · 목
該府尹趙鎭宅狀啓以爲本府所在故僉知金德雲墳山有舊件石人三雙及年前所豎碑石一面故新備床石一面香爐一坐羊石一雙望柱石一雙今月初三日豎置墳前仍爲改莎草改封築敎曰此後隨卽修治以爲示信之地事回諭
정조 16년 · 강
命時囚金羲淳保放
정조 16년 · 강
推吏曹參判閔鍾顯
정조 16년 · 목
政院啓言報府修入事係莫重而修改處所有此誤書之擧難免不審之失請當該堂上推考允之
정조 16년 · 강
詣太廟景慕宮展拜